চলতি বছরেও প্রেসিডেন্সি বিশ্ববিদ্যালয়ে ভর্তির জন্য প্রবেশিকা পরীক্ষা নেবে জয়েন্ট এন্ট্রান্স বোর্ড। মঙ্গলবার বিশ্ববিদ্যালয়ের উপাচার্য অনুরাধা লোহিয়া বলেন, ‘‘গতবার জয়েন্ট এন্ট্রান্স বোর্ড খুব ভালভাবে পরীক্ষা নিয়েছিল। এবারও ওদেরই দায়িত্ব দেওয়া হয়েছে।’’ 
প্রসঙ্গত, বিশ্ববিদ্যালয়ে পরিকাঠামো না-থাকার কারণ দেখিয়ে গত বছরেও স্নাতক এবং স্নাতকোত্তরের প্রবেশিকা পরীক্ষার দায়িত্ব জয়েন্ট এন্ট্রান্স বোর্ডের উপরেই ন্যস্ত করেছিলেন প্রেসিডেন্সি কর্তৃপক্ষ। শিক্ষামহলের একাংশের মতে, এবারও বোর্ডের হাতে প্রবেশিকা পরীক্ষার দায়িত্ব দেওয়ার অর্থ হল, প্রেসিডেন্সি এখনও পরিকাঠামোর নিরিখে স্বয়ংসম্পূর্ণ নয়। 
উপাচার্য অনুরাধা গত বছর জানিয়েছিলেন, পরীক্ষার দিনগুলিতে পরীক্ষার্থী এবং তাঁদের অভিভাবকদের জন্য প্রেসিডেন্সি-সহ সংলগ্ন এলাকায় ব্যাপক ভিড় হয়। বিপুল সংখ্যক পরীক্ষার্থীকে বসানোর মতো জায়গাও প্রেসিডেন্সির নেই। পরীক্ষা চলাকালীন নজরদারির জন্য যত সংখ্যক অধ্যাপকের প্রয়োজন, তারও অভাব রয়েছে।
এহেন পরিস্থিতিতেই জয়েন্ট এন্ট্রান্স বোর্ড গত বছর পরীক্ষা নিতে রাজি হয়। নানা টালবাহানার পরে সেই পরীক্ষা নেওয়া হয় জুলাই মাসের মাঝামাঝি সময়ে। এদিন জয়েন্ট এন্ট্রান্স বোর্ডের চেয়ারম্যান সজল দাশগুপ্ত বলেন, ‘‘প্রেসিডেন্সি বিশ্ববিদ্যালয় কর্তৃপক্ষের সঙ্গে আমাদের কথা হয়েছে। ভর্তির পরীক্ষা এবার সঠিক সময়েই নেওয়া হবে।’’  
এখনও পর্যন্ত স্থির রয়েছে যে, চলতি বছরের প্রবেশিকা পরীক্ষা হবে জুন মাসে। গত বছর একই দিনে সব বিষয়ের পরীক্ষা নেওয়া হয়েছিল। এর ফলে, ভর্তির জন্য যাঁরা একাধিক বিষয়ে পরীক্ষা দিয়েছিলেন তাঁরা অসুবিধায় পড়েছিলেন। এবার অবশ্য কয়েকদিন ধরে পরীক্ষা নেওয়ার পরিকল্পনা হয়েছে। জুলাইয়ের মাঝামাঝির মধ্যে ভর্তি প্রক্রিয়া শেষ করে ক্লাস শুরুর কথা ভাবা হচ্ছে।
গত বছর এভাবে পরীক্ষা নেওয়ায় আপত্তি জানিয়েছিল প্রেসিডেন্সি ছাত্র সংসদ। এদিনও ছাত্র সংসদের সাধারণ সম্পাদক তৃষা চন্দ বলেন, ‘‘অন্য বিশ্ববিদ্যালয়গুলি নিজেদের পরীক্ষা নিজেরাই নেয়। কিন্তু প্রেসিডেন্সি এবারও তা পারবে না।’’